# Can Ferrater

Can Ferrater és una masia de Badalona (Barcelonès), concretament del barri de Canyet. Està ubicada a l'entrada d'aquest barri, al costat de la carretera que va cap a Montcada. Construïda al segle xv, la masia va ser reformada al segle xvii pel nou propietari Joaquim Mascaró, i després va ser adquirida pels Ferrater, que li van donar nom. A la seva finca hi ha també una capella del segle xviii i un antic aqüeducte d'època moderna. Els tres elements de la finca estan inventariats com a patrimoni arquitectònic, si bé la masia rep la consideració de bé cultural d'interès local.

## Descripció

L'edifici és allargat, situat en una petita elevació del terreny al costat de la carretera de Badalona a Montcada, just a l'entrada del barri de Canyet. Té la seva façana principal a migdia, la qual té diversos portals adovellats, mentre que les seves finestres són rectangulars i consten de llinda i brancals de pedra. Consta de planta baixa, pis i golfes, amb una galeria d'arcades de mig punt a banda i banda. La masia està a cavall entre ser una casa de camp de tipologia senyorial i una masia purament rural. En el seu interior s'hi conserven pintures que reflecteixen el seu antic esplendor. Davant la casa hi ha un pati, on hi ha una bassa i que està ornamentat amb escultures, conjunt que li dona un aspecte italianitzant, i un safareig amb la data de 1680. Són interessants també les cisternes de contenció de terres i el seu camí perimetral.

### Capella

A l'altra banda de la carretera té una capella d'estil neoclàssic, antigament unida a la finca abans de la construcció de la via. És una construcció circular amb dues prolongacions rectangulars, on es practiquen les obertures, i coronada per un fris dòric amb cornisa. Els materials, visibles per l'escrostonament de l'arrebossat, són maó als paraments llisos i maçoneria als circulars. Se'n desconeix el seu original.

### Aqüeducte

Finalment, a prop de la capella del Sant Crist de Canyet, hi ha l'aqüeducte de Can Ferrater. Consta de deu arcs. Va ser construït a l'edat moderna i realitzat amb maons i pedra.

## Història

Amb orígens anteriors, del segle xv, el 1668 la finca va ser comprada per Joaquim Mascaró, i la va reformar l'any 1680. Aquesta va ser la principal reforma que va tenir Can Ferrater, la que li va donar el seu aspecte actual. El 1783 va ser comprada per Antoni de Ferrater i Soler, la família del qual avui dia continua ostentant la seva propietat. Des d'aquesta data, a partir del segle xviii, la casa ha tingut altres afegitons. Pel que fa a la capella, era la pròpia de la masia, i va ser construïda al segle xviii, però construir-se la carretera a Montcada va quedar separada de la resta de la finca i va restar molt abandonada.

## Referències

* 1 2 «Masia de Can Ferrater». Pat.mapa. Generalitat de Catalunya. [Consulta: 6 setembre 2015].
* 1 2 Lladó, Francesc; Padrós, Joan Antoni. «Can Ferrater». Inventari de protecció del patrimoni cultural europeu. Ajuntament de Badalona, 1980. [Consulta: 6 setembre 2015].
* ↑ «Can Ferrater». Pobles de Catalunya.
* ↑ «Capella de Can Ferrater». Pat.mapa. Generalitat de Catalunya. [Consulta: 6 setembre 2015].
* ↑ «Aqüeducte de Can Ferrater». Pat.mapa. Generalitat de Catalunya. [Consulta: 6 setembre 2015].